EARTHจีบซื้อเหมืองอินโดฯยกธุรกิจถ่านหินเทียบบ้านปู
EARTH เล็งซื้อเหมืองอินโดนีเซีย ปรับธุรกิจจากขายถ่านหินเป็นผู้ผลิต เหมือน BANPULANNA หลังเข้าตลาดหุ้นทางอ้อม 18 พ.ค.
10 ส.ค. 2554

EARTH เล็งซื้อเหมืองอินโดนีเซีย ปรับธุรกิจจากขายถ่านหินเป็นผู้ผลิต เหมือน BANPULANNA หลังเข้าตลาดหุ้นทางอ้อม 18 พ.ค.
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH)เปิดเผยว่า บริษัทคาดว่าจะซื้อเหมืองถ่านหินในอินโดนีเซียได้ภายในปีนี้ เพื่อเตรียมเปลี่ยนการประกอบธุรกิจเป็นผู้ผลิตถ่านหินรายใหญ่ เช่นเดียวกับบริษัท บ้านปู (BANPU) และบริษัทลานนารีซอร์สเซส (LANNA) 
ปัจจุบันบริษัทเป็นผู้นำเข้าถ่านหินและจำหน่ายพร้อมให้บริการตามความต้องการกับลูกค้าทั้งในประเทศและต่างประเทศเหมือนกับบริษัท ยูนิค ไมนิ่ง เซอร์วิสเซส (UMS) บริษัท เอเชีย กรีน เอนเนอจี (AGE) และบริษัท ไทย แคปปิตอล คอร์ปอเรชั่น (TCC)
นายขจรพงศ์ กล่าวว่า การเข้าจดทะเบียนในตลาดหลักทรัพย์ เอ็ม เอ ไอ (mai) ทำให้บริษัทมีศักยภาพในการหาเงินทุน ไม่ว่าจะเป็นการเพิ่มทุนหรือการขอสินเชื่อจากธนาคารพาณิชย์เพื่อซื้อเหมืองที่มีการปริมาณ 5 ล้านตัน คาดว่าจะใช้เงินลงทุนประมาณ 200 ล้านบาท 
กรรมการผู้จัดการ กล่าวว่า ในครึ่งปีหลังบริษัทจะเพิ่มเป้าหมายปริมาณการขายถ่านหินปีนี้ใหม่จากที่คาดไว้ 1.2 ล้านตัน เทียบกับปีก่อนจำนวน 8 แสนตัน เพราะเพียงไตรมาสแรกก็ทำได้เกินเป้าแล้ว และบริษัทอยู่ระหว่างการเจรจากับลูกค้าเกาหลีรายใหญ่ที่มีปริมาณการขาย 6 แสนตัน และกำลังดูข้อมูลขายให้กับลูกค้าที่อินเดีย ซึ่งปีนี้บริษัทตั้งเป้าจะเพิ่มลูกค้าต่างประเทศอีก 23 ราย จากที่มีเพียง 3 ราย และเพิ่มลูกค้าในประเทศจากสิ้นปีก่อนอยู่ที่ 100 ราย เนื่องจากไตรมาส 3-4 นี้ บริษัทจะเปิดคลังสินค้าที่ อ.บางปะหัน จ.พระนครศรีอยุธยา จากที่มีอยู่ที่ อ.ศรีราชา จ.ชลบุรี เพียงแห่งเดียว 
สำหรับราคาหุ้น EARTH ที่จะกลับเข้าซื้อขายในตลาดวันที่ 18 พ.ค.นี้ ราคาหุ้นน่าจะใกล้เคียงสัดส่วนราคาต่อกำไร (พี/อี) ในอุตสาหกรรมเดียวกัน ซึ่งปัจจุบัน AGE มีพี/อีที่ 34 เท่า UMS 24 เท่า และ TCC 16 เท่า